Erill var hjá Akranesslögreglu í liðinni viku og yfir 100 mál sem komu til kasta lögreglunnar . Skessuhornsvefurinn greindi frá því í síðustu viku að slys varð á mótum Faxabrautar og Jaðarsbrautar þegar bíl var ekið á annan kyrrstæðan bíl og á hús og þrír slösuðust . Þá urðu þrjú önnur umferðarhöpp en öll minniháttar . Einn ökumaður missti stjórn á bifreið sinni og lenti í skurði og þurfti að ná bifreiðinni upp með dráttarbíl en ökumann sakaði ekki . Þá var ekið á tvær kyrrstæðar bifreiðar en í öðru tilvikinu láðist ökumanni að tilkynna tjónið og ók burt af vettvangi . Tveir voru teknir fyrir ölvunarakstur í liðinni viku og þar af var annar þeirra réttindalaus þar sem hann átti eftir að endurtaka ökupróf eftir sviptingu vegna ölvunaraksturs . Einn var tekinn við akstur undir áhrifum amfetamíns - og kannabisefna . Tíu ökumenn voru stöðvaðir fyrir að aka of hratt . Erill var hjá lögreglu aðfararnótt sunnudags vegna óláta og þurfti m.a. að rýma húsnæði vegna partýhalds sem farið hafði úr böndunum .